題范亦顔聖鄰同年集後
作者：馮山
朝代：宋

paragraphs: 聖鄰生西南，豪傑如山東。
倜儻負奇節，脱身起蒿蓬。
文章學西漢，不作雕篆工。
東京太學生，議論傾羣公。
高適遊大梁，馬周隱新豐。
酒酣吐素蜺，意氣横煙空。
翻身落州縣，束手如兒童。
無人解秋隼，摩天看飛冲。
黄鶴垂兩翅，飲啄雞鶩籠。
始知命使然，甘作冥冥終。
資陽數尺墳，萬事隨秋風。
相從嘉祐初，擊發每兒蒙。
死生雖云異，坎坷略已同。
然猶有子棄，孤芳秀珍叢。
慷慨悲父書，收拾塵土中。
蘭山四百首，玉佩清玲瓏。
餘文隱圭璧，夜氣如長虹。
古人身後名，乃是不世功。
蜀士志不朽，存者唯卿雄。
有子兼斯名，昔否今始通。
聊書附篇末，相與傳無窮。